b'\n_START_ARTICLE_\nKirkekampen\n_START_SECTION_\nKristent samr\xc3\xa5d\n_START_PARAGRAPH_\nTyskerne invaderte Norge 9. april 1940. Kristent Samr\xc3\xa5d ble stiftet 25. oktober samme \xc3\xa5r i Oslo, og skulle fungere som et samlende organ i kirkens kamp mot nazistene i Norge. Kristent samr\xc3\xa5d bestod_NEWLINE_av biskop Eivind Berggrav, biskop Ragnvald Indreb\xc3\xb8, professor Ole Hallesby, legpredikant Ludvig Hope, jurist Kristian Hansson, l\xc3\xa6rer Hans H\xc3\xb8eg, misjonsprest Einar Smebye og prest Ingvald Bernhard Carlsen._NEWLINE_Dette samarbeidet ble f\xc3\xb8rt p\xc3\xa5 tvers av liberale og konservative holdninger, og gjorde at biskopene samarbeidet tett med de frikirkelige. Denne gruppen utarbeidet dokumentet Kirkens grunn som la grunnlag for prestenes embetsnedleggelse.\n_START_SECTION_\nBruddet\n_START_PARAGRAPH_\nDa Vidkun Quisling ble ministerpresident 1. februar 1942, skulle dette feires med festgudstjeneste i Nidarosdomen. Gudstjenesten ble lagt til 1. februar kl. 11.00, og skulle holdes av Blessing Dahle. Dette f\xc3\xb8rte til at domprost Arne Fjellbu ble nektet \xc3\xa5 holde sin h\xc3\xb8ymesse. I samarbeid med biskopene ble det, uten kirkedepartementets godkjennelse, bestemt at Fjellbu skulle holde sin h\xc3\xb8ymesse kl. 14.00._NEWLINE_Festgudstjenesten ble avholdt uten nattverd, og med hirden g\xc3\xa5ende i formasjon. Det var hovedsakelig SS-folk som deltok, vanlig folk kom for \xc3\xa5 delta i Fjellbus gudstjeneste._NEWLINE_Rundt 1500 hadde m\xc3\xb8tt tidlig opp, og ventet allerede inne i kirken, da politiet kom klokken 13.30. De stengte inngangene til kirken, og hindret folket som kom str\xc3\xb8mmende \xc3\xa5 komme inn i kirken. Folkemassen, som talte flere tusen, forholdt seg fredelig, men noen p\xc3\xa5st\xc3\xa5r \xc3\xa5 at politiet grep til vold._NEWLINE_Etter denne hendelsen ble Fjellbu avsatt, og like etterp\xc3\xa5 la alle de syv biskopene ned sine embeter.\n_START_SECTION_\nDen midlertidige kirkeledelse\n_START_PARAGRAPH_\nEtter biskopenes \xc3\xa5pne brudd med Quilsling-regjeringen og kirkedepartement, ble Den midlertidige kirkeledelse opprettet for \xc3\xa5 styre kirken.\n_START_SECTION_\nDen hemmelige kirkeledelse\n_START_PARAGRAPH_\nEtter at Hallesby og Hope ble arrestert, gikk kirkeledelsen under jorden, og dannet Den hemmelige kirkeledelse, hvor medlemmene var anonyme. Etter krigen ble det kjent at formannen fra og med 1943 hadde v\xc3\xa6rt Johannes \xc3\x98degaard Dietrichson.\n_START_SECTION_\nKirkeklokkene\n_START_PARAGRAPH_\nRikskommiss\xc3\xa6r Josef Terboven kalte 10. juli 1941 biskop Berggrav til seg, og fortalte at det 2-3 m\xc3\xa5neder f\xc3\xb8r hadde kommet ordre fra Berlin om de norske kirkeklokkene. De skulle samles sammen og smeltes om til bruk i krigsindustrien. Terboven sa videre at han hadde s\xc3\xb8kt om utsettelse, men at G\xc3\xb6ring hadde beordret at det skulle skje. Biskop Berggrav sa at dette ville v\xc3\xa6re sv\xc3\xa6rt uheldig, spesielt med tanke p\xc3\xa5 at to biskoper og fem prester var avsatt._NEWLINE_Terboven sa han ikke kjente til denne avsettelsen, og dagen etter fikk Berggrav telefon om at avsettelsene var utsettes._NEWLINE_Biskopene hadde et m\xc3\xb8te i Oslo 14. juli om kirkeklokkene. Disse forfattet et skriv til Rikskommiss\xc3\xa6ren hvor det stod at dette ville skape stor opposisjon i landet._NEWLINE_Terboven ga likevel ikke opp, men ba Innenriksdepartementet om \xc3\xa5 rekvidere klokkene under p\xc3\xa5skudd om \xc3\xa5 \xc2\xabholde norsk n\xc3\xa6ringsliv i gang\xc2\xbb. Sakkyndige mente at de 2000 klokkene ikke kunne tilsvare mer enn 800 tonn kobber, den norske kobberproduksjonen produserte \xc3\xa5rlig 20 000 tonn._NEWLINE_Det norske folk \xc3\xb8nsket ikke \xc3\xa5 gi fra seg kirkeklokkene sine, noen steder truet folk med \xc3\xa5 forsvare dem med v\xc3\xa5pen. Klokkene skulle ha v\xc3\xa6rt samlet inn 1. september 1941, men tyske styresmakter oppga prosjektet.'